# Talepapir - den mundtlige del af DHO’en

**Du skal naturligvis have et talepapir med til dit forsvar.** Talepapiret er din disposition for oplægget (ca. 5 min) og skal være struktureret efter nedenstående punkter. Talepapiret skal som udgangspunkt passe til dig og dit temperament, men helt afgørende er det, at du ikke læser op! Derfor er det altid en god idé kun at skrive stikord og så øve sig efter disse.

**Fra opgave til talepapir**   
DHO’en består af tre trin 1) Skriftlig opgave, 2) mundtligt oplæg og 3) dialog.

Du skal skabe en sammenhæng mellem de tre dele, derfor skal din forberedelse altså starte med, at du grundigt genlæser og gentænker din/jeres opgave og får et overblik over, hvordan du skal uddybe og samle op på opgaven.

**Indhold i et talepapir**   
Et talepapir er en udvidet form for disposition over dit mundtlige oplæg, der kan fylde op til en A4 side, og som har til formål at støtte dig under årsprøven/eksamen. Talepapiret skal ikke læses ordret op, men det fungerer som styrepind, så du er sikker på at få sagt det, du har planlagt. Talepapiret skal altså ses som bindeled mellem opgaven, fremlæggelsen/præsentationen og dialogen til årsprøven/eksamen. Indholdet kan tage udgangspunkt i nogle af følgende punkter:

1. En kort **indledning** med afsæt i opgaven og med præsentation af opgaveformulering, problemstillinger og bemærkninger til din indledning.
2. **De faglige resultater/konklusioner af undersøgelsen**. Det er vigtigt, at hovedpointerne i undersøgelsen bliver præsenteret tidligt!
3. **Forklaring på fremgangsmåde**: Hvordan begrebspar, empiri/materialer, teori og metode fra de forskellige fag er anvendt. Form og indhold.
4. **En kort konklusion, hvor du samler op på den overordnede opgaveformulering**

I udformningen af talepapiret er det vigtigt at tænke i struktur og formidling. Du har kun 4-5 min. til fremlæggelsen, så en prioritering er vigtig. Da det er et mundtligt oplæg, er det vigtigt at tænke på formidling; du skal sælge dig selv og din viden.